Èmi ni ẹbọra kékeré inú ọ̀gán, orúkọ ẹni tí ń jẹ́ Èṣù-kékeré-òde. Ìjà ni ó dé pẹ̀lú èmi àti ẹnìkan ni òde-ọ̀run ni wọ́n wí pé mo ṣe àbòsí s’’i Ọlọ́run Ọba, èyìínì ni àwọn ẹ̀dá abàmì wọ̀n-ọnnì bá fi pinnu wí pé àfi dandan bí mo bá kúrò ni òde ọ̀run. Mo kúrò ni òde ọ̀run mo bá ìsàlẹ̀ ilẹ̀ lọ, bẹ́ẹ̀ ni mo gbé ọgọ́rùn-ún ọdún láàárin àwọn òkú tí ń bẹ ni ìssàlẹ̀ ilẹ̀ mo si kọ́ onírúurú ọgbọ́n lọdọ wọn, àti ìgbà náà ni mo sì ti mọ̀ pé, nínú ikú ti gbogbo àwọn ọmọ aráyé ń kú, ìba díẹ̀ni ó jẹ́ àtọ̀run wwá nínú wọn – àwọn aráyé a máa fi ọwọ́ ara wọn ṣe ara wọn; òmùgọ̀ a máa pa ẹlòmíràn láìròtẹ́lẹ̀, àṣejù iṣẹ́ a máa pa ẹlòmíràn láìròtẹ́lẹ̀, ọ̀lẹ-ṣíṣe a máa pa ẹlòmíràn láìròtẹ́lẹ̀, wọ̀bìà a máa pa ẹlòmíràn láìròtẹ́lẹ̀, ojúkòkòrò a má pa ẹlòmíràn láìròtẹ́lẹ̀. Ìgbà mìíràn alágàbàgebè a máa wá ọ̀nà àti pa ẹlòmíràn ṣùgbọ́n dípò onítọhùn òun pàápàá á lọ si àjùlé ọ̀run; ìgbà mìíràn abínúkú ọ̀rẹ́ a máa wá ọ̀nà àti pa ọ̀rẹ́ rẹ̀ ṣùgbọ́n dípò onítọ̀hún òun pàápàá á lọ sí àjùlé ọ̀run, ìgbà míràn olówó a máa wá ọ̀nà àti pa tálákà ṣùgbọ́n dípò onítọ̀hún òun pàápàá a lọ si àjùlé ọ̀run; ìgbà mìíràn ẹni kékeré a máa wá ọ̀nà àti pa ẹni ńlá ṣùgbọ́n dípò onítọ̀hún òun pàápàá a lọ si àjùlé ọ̀run. Oníṣkúṣ ń fi ikú ṣiré, onínàákúnáà ń fi ikú ṣiré, onírìnkurìn ń fi ikú ṣire, onígbèéraga ń fi ikú ṣiré, onírìkíṣí ń fi ikú ṣiré. Nítorí ni ni ńkọ́? – Nítorí Ẹlẹ́dàá ń wo ẹ̀dá pẹ̀lú iṣẹ́ ọwọ́ ẹ̀dá, àti ìrìnkèrindò ẹ̀dá láàárin àwọn ẹ̀dá, bẹ́ẹ̀ ni Ẹlẹ́dàá kò ní ṣàìfi èrè iṣẹ́ ọwọ́ ẹ̀dá fún ẹ̀dá bíó ti wù tí àyípadà dé tó, yálà ní òde ayé tàbí ni òde ọ̀run.
Emi ni ebora kekere inu ogan, oruko eni ti n je Esu-kekere-ode. Ija ni o de pelu emi ati enikan ni ode-orun ni won wi pe mo se abosi s’’i Olorun Oba, eyiini ni awon eda abami won-onni ba fi pinnu wi pe afi dandan bi mo ba kuro ni ode orun. Mo kuro ni ode orun mo ba isale ile lo, bee ni mo gbe ogorun-un odun laaarin awon oku ti n be ni issale ile mo si ko oniruuru ogbon lodo won, ati igba naa ni mo si ti mo pe, ninu iku ti gbogbo awon omo araye n ku, iba dieni o je atorun wwa ninu won – awon araye a maa fi owo ara won se ara won; omugo a maa pa elomiran lairotele, aseju ise a maa pa elomiran lairotele, ole-sise a maa pa elomiran lairotele, wobia a maa pa elomiran lairotele, ojukokoro a ma pa elomiran lairotele. Igba miiran alagabagebe a maa wa ona ati pa elomiran sugbon dipo onitohun oun paapaa a lo si ajule orun; igba miiran abinuku ore a maa wa ona ati pa ore re sugbon dipo onitohun oun paapaa a lo si ajule orun, igba miran olowo a maa wa ona ati pa talaka sugbon dipo onitohun oun paapaa a lo si ajule orun; igba miiran eni kekere a maa wa ona ati pa eni nla sugbon dipo onitohun oun paapaa a lo si ajule orun. Oniskus n fi iku sire, oninaakunaa n fi iku sire, onirinkurin n fi iku sire, onigbeeraga n fi iku sire, onirikisi n fi iku sire. Nitori ni ni nko? – Nitori Eledaa n wo eda pelu ise owo eda, ati irinkerindo eda laaarin awon eda, bee ni Eledaa ko ni saifi ere ise owo eda fun eda bio ti wu ti ayipada de to, yala ni ode aye tabi ni ode orun.